በትግራይና በአማራ ክልሎች የአተት በሽታን ለመከላከል ጥረት እየተደረገ ነው
በትግራይና በአማራ ክልሎች የአተት በሽታን ለመከላከል ጥረት እየተደረገ ነው ተባለ።የትግራይ ክልል ጤና ቢሮ ምክትል ሃላፊ አቶ ጎይቶም ጊጋር፥ በክልሉ የአተት ምልክት በታየባቸውና ባልታየባቸው ወረዳዎች ህብረተሰቡን ያሳተፈ የመከላከል ስራ እየተካሄደ ነው ብለዋል፡፡የመከላከሉ ስራ እየተካሄደ ያለው በሁሉም የጤና ተቋማት የህክምና ማዕከላትና የጤና ባለሙያዎችን በማዘጋጀት እንዲሁም አስፈላጊ መድሃኒቶች በማቅረብ እንደሆነ ተመልክቷል፡፡እስካሁን ድረስም በክልሉ 690 ሰዎች በበሽታው ተይዘው ህክምና እየተደረገላቸው መሆኑንና ከመካከላቸው 570 የሚሆኑት መዳናቸውን ገልጸዋል፡፡በሌላ በኩል በአማራ ክልል ሰሜን ወሎ ዞን ላስታና ራያ ቆቦ ወረዳዎች የአተት በሽታን የመከላከል ስራ ተጠናክሮ ቀጥሏል፡፡የላሊበላ ሆስፒታል ስራ አስኪያጅ አቶ እስጢፋኖስ ዳንኤል፥ ከላስታ ወረዳ በቅርቡ አንዲት ሴት የተረጋገጠና አንድ ወንድ ተጠርጣሪ ህሙማን ተገኝተው ታክመው ወደ ቤታቸው መመለሳቸውን ተናግረዋል።የቆቦ ሆስፒታል ሥራ አስኪያጅ አቶ ተፈራ አባተ በበኩላቸው፥ በተያዘው ሳምንት አራት ሰው የተረጋገጠ የአተት ህሙማና ሁለት ተጠርጣሪዎች በመገኘታቸው በተዘጋጀው ድንኳን እየታከሙ ሁለቱ ድነው መውጣታቸውን አስረድተዋል።ለአተት ህሙማን የሚሆኑ ድንኳንና አልጋዎችን ጨምሮ አስፈላጊው ግብአት ተሟልቷል ብለዋል።(ኤፍ ቢ ሲ)